Masak sou Bèlè : òganizasyon dwa moun yo lonje dwèt sou pouvwa Tèt Kale a | Kreyòl Enfo
EnsekiritePolitik
pa Kreyòl Enfo 12/11/2019 12/11/2019
Otè a: Kreyòl Enfo 12/11/2019 12/11/2019
Kreyòl Enfo, 12 novanm 2019 .- Pou pi piti 15 moun mouri, 21 kay ak 11 machin boule nan katye Bèlè (Pòtoprens) nan kòmansman mwa novanm nan, daprè Rezo nasyonal k ap defann dwa moun yo (RNDDH, sig nan lang franse). Rezo a rapòte se Jimmy Chérizier alyas «Barbecue» ansanm ak chèf baz Krache Dife a «Ti Sonson» ki te nan tèt yon gwoup bandi ki fè masak sa.
Trèz (13) pami viktim yo peri anndan yon kay kote bandi yo te mete dife. Sanginè yo koupe tèt lòt viktim yo anba kout manchèt nan zòn ri Maya. Aprè masak la, bandi yo lève epi ale tout kadav viktim yo, toujou daprè sa nou li nan rapò RNDDH la.
« Kèk jou avan masak la, 2 rankont te fèt nan katye Bèlè ansanm ak yon gwoup jèn militan 30 oktòb ak premye novanm. Pandan rankont sa yo, yon minis ansanm ak yon manm egzekitif la te mande militan yo pou retire barikad ki nan lari a. Militan yo pat aksèpte. Otorite yo te ofri jèn sa yo 5 milyon goud. Militan yo te toujou refize. Se aprè sa gouvèman an pran kontak avèk Jimmy Chérizier ki aksèpte fè travay la avèk sipò baz Krache Dife, yon gang ki nan ri Pòslèn, zòn Dèyè Lakwa. »
Rezo nasyonal k ap defann dwa moun yo (RNDDH, sig nan lang franse) presize avan evènman Bèlè yo, non «Barbecue» te deja site nan plizyè masak tankou Lasalin ak Tokyo. Jimmy «Barbecue» Chérizier se yon ansyen polisye pouvwa Tèt Kale a ap itilize pou fè move zak sou militan politik k ap egzije demisyon Jovenel Moise nan tèt peyi a, daprè òganizasyon dwa moun nan.
Minis jistis ak sekirite piblik la, Jean Roudy Aly, ki denonse rapò RNDDH la mande komisè gouvèman Pòtoprens la louvri yon ankèt prese prese pou fè limyè sou sa ki pase nan katye Bèlè a.
bandiBarbecueJimmy ChérizierMasak Bèlè
Ijan : Paul Eronce Villard demisyone nan tèt...
IJAN : chanm depite a voye Premye minis...
Aswè a, Premye minis Jean Henry Céant pral...
Ayiti – Ensekirite : Gwo tansyon nan vil Senmak,...